Med dataovervågning og ulovlige tricks forsøger nogle spiludviklere at gøre børn afhængige af spil på mobilen.

Mange børn og unge sidder klæbet til skærmen time efter time hver eneste dag. Og det er der en god grund til. TV 2-dokumentaren Spionerne bag skærmen’ har nemlig afsløret, hvordan data om danske børn ulovligt bliver indsamlet gennem mobilspil og apps. Dokumentarholdet har gennem to programmer oprettet et fiktivt spilfirma og afslører derigennem, hvordan personlige oplysninger om børn bliver indsamlet i det skjulte og videresolgt. Blandt andet henter spillet ’Cookie Land’ helt automatisk børnenes lokationsdata, sms’er, e-mail, billeder, kontakter og deres kalender ned på en server. Dataene bliver i visse tilfælde brugt til at fastholde børnene i spillet ved at afkode, hvad det enkelte barn reagerer positivt på. Minister vil ændre loven Afsløringerne ryster nordjyske Marie Bjerre (V), der er ligestillings- og digitaliseringsminister. - Jeg er chokeret. Det er helt vildt det, der foregår. Det er meget tydeligt, at vi slet ikke har en ordentlig beskyttelse af vores  privatliv, og særligt i forhold til hvordan man bruger kunstig intelligens til at skabe afhængighed blandt børn. Som forældre er man jo helt magtesløse, siger hun til Go' Aften live på TV2. I Danmark er det ulovligt at indsamle og behandle personoplysninger på børn under 13 år, hvis ikke personen med forældremyndigheden har givet samtykke til det. I EU-regi gælder reglerne børn op til 16 år. Marie Bjerre vil nu stramme op på både lovgivningen og tilsynet, når flere spilfirmaer åbenlyst bryder loven i dag. - Vi har helt åbentlyst ikke den rette regulering på det her område, siger hun.